Лепшай была прызнана і работа “Фотакопіі нашага лёсу” васьмікласніцы Леры Мініч з аб’яднання “ Турысты-краязнаўцы”. Так здарылася, што зусім нядаўна Лера, шукаючы нейкія рэчы, знайшла сямейны архіў: старыя фотакарткі, асабовыя справы, нейкія даведкі 1943 года, пасляваенныя даведкі людзям аб тым, што яны ўдзельнічалі ў Брэсцкай падпольнай арганізацыі “Граеўская”, спіс падпольшчыкаў, успаміны і аўтабіяграфіі, напісаныя пяром. А яшчэ ў архіве былі кнігі пра вайну. На ўсіх кнігах — дароўныя надпісы. Былі кнігі вельмі старыя і кнігі нашага часу, былі пісьмы ад аўтараў гэтых кніг. Усе гэтыя знаходкі гаварылі пра прадзеда Леры, пра тату яе любімага дзеда Сяргея.